الفونسا

مقدسہ الفونسا (پیدائشی نام انّا مُٹاتُو پاڈاتو؛ 19 اگست 1910ء – 28 جولائی 1946ء) ایک ہندوستانی مسیحی راہبہ اور معلمہ تھیں۔ الفونسا پہلی ہندوستانی نژاد خاتون تھی جنھیں کاتھولک کلیسیا نے مقدسہ (ولیہ) کا رتبہ عطا کیا، نیز وہ بھارت میں واقع مشرقی کاتھولک شامی مالابار کاتھولک کلیسیا کی پہلی مقدسہ تھیں۔ الفونسا کی یاد میں 28 جولائی کو یوم تہوار منایا جاتا ہے۔

ابتدائی زندگی 
الفونسا ایک شامی مالابار نصرانی خاندان میں چیریان اوزیف اور میری مُٹاتو پاڈاتو کے یہاں کوٹایم کے قریب واقع کوڈاملور میں 19 اگست 1910ء کو پیدا ہوئیں اور 27 اگست کو انھیں بپتسمہ دیا گیا۔ الفونسا کی جائے پیدائش کیرالا کی نوابی ریاست تراونکور کے ایک گاؤں ارپوکارا ہے۔ یہ علاقہ آرچ ڈائیوسیز آف چنگناشیری میں پڑتا ہے۔

ان کے والدین انھیں پیار سے انّاکُٹی (چھوٹی انا) پکارا کرتے تھے۔ ان کا بچپن خاصی مشکلوں میں گذرا اور اپنی زندگی کے ابتدائی برسوں ہی میں انھیں تکلیفوں اور مصائب کا خاصا تجربہ ہوا۔ ان کے سوانح نگار لکھتے ہیں کہ بچپن میں انھیں ان کی سخت گیر اور درشت رضاعی ماں بہت پریشان کرتیں اور اسکول کے بچے بھی انھیں ستایا کرتے تھے۔ انا کو ان کے تایا پادری جوزف پڑھاتے تھے۔ جب انّا تین برس کی تھیں تو انھیں چھاجن کا مرض لاحق ہو گیا جو ایک سال تک رہا۔

سنہ 1916ء میں انّا نے آرپوکرا کے اسکول میں داخلہ لیا۔ 27 نومبر 1917ء کو الفونسا نے پہلی بار عشائے ربانی تناول کیا۔ سنہ 1918ء میں انہیں مٹوچیرا کے اسکول میں منتقل کر دیا گیا۔ چونکہ انا ایک صاحبِ ثروت خاندان سے تھیں اس لیے انھیں اونچے گھرانوں سے شادی کی متعدد پیشکش کی گئی۔ ان کی رضاعی ماں چاہتی تھیں کہ وہ کسی مالدار گھر میں بیاہی جائے۔ تاہم انّا نے ان تمام مادی ترغیبات اور آسائشوں کو ٹھکرا کر اپنی زندگی یسوع مسیح کے نام پر قربان کرنے کا عزم کر لیا تھا۔ سنہ 1923ء میں جلتے بھوسے کے ایک گڑھے میں گرنے سے انّا کے پیر جل گئے۔ مقامی افراد کے مطابق یہ سانحہ دانستہ پیش آیا تھا، انّا کی رضاعی ماں ان کی شادی کرنا چاہتی تھی جبکہ وہ اس پر رضامند نہیں تھیں، ان کی خواہش تھی کہ وہ اپنی زندگی مذہب کے لیے وقف کر دیں، چنانچہ اس سانحے کے بعد وہ ہمیشہ کے لیے کچھ معذور ہو گئی۔

معجزات 
ان کے ہاتھوں کئی سو کراماتی علاج رونما ہوئے ہیں جن میں بہت سے مڑے پیروں والے مریض بھی تھے، ان کے پیر سیدھے ہوئے۔ شاید اس لیے کہ وہ خود بھی بگڑے پیروں کے ساتھ رہی تھیں۔ ان میں سے دو واقعات کو ان کی کرامات کے ثبوت کے طور پر اجتماع برائے امور مقدسین (Congregation for the Causes of Saints) میں پیش کیا گیا ہے اور مزید کرامات کو "PassionFlower" مجلے میں پیش کیا گیا ہے۔

وفات 
صحت کے انتہائی سنگین مسائل سے دوچار ہونے کے بعد الفونسا نے 28 جولائی 1946ء کو دار فانی سے کوچ کیا۔ اس وقت ان کی عمر چھتیس برس تھی۔ الفونسا سینٹ میری کاتھولک چرچ، بھرننگانم، ٹریونکور میں پالا ڈایوسیز میں دفن ہوئیں۔

مزار 

ان کا مزار سینٹ میری کاتھولک چرچ، بھرننگانم میں واقع ہے، جہاں مسیحی زائرین بڑی تعداد میں آتے ہیں اور یہاں کئی معجزات بھی دیکھے گئے ہیں، مثلاً مریضوں کی معجزاتی شفا یابی وغیرہ۔

الفونسا - سنگ میل

مزید دیکھیے 

 مقدس توما کے مسیحی
 بھارت میں مسیحیت
 توما

حوالہ جات

بیرونی روابط 

 
 St. Alphonsa Anna Muttathupadam of the Immaculate Conception, F. C. C.
 Pope John Paul II On Blessed Alphonsa of India
 100 Maxims of the saint

1910ء کی پیدائشیں
1946ء کی وفیات
بیسویں صدی کی بھارتی خواتین
بیسویں صدی کے مقدسین
بیسویں صدی کے ہندوستانی اسکالر
بھارتی راہبات
بھارتی مقدسین
چنگناشیری کی شخصیات
شامی مالابار کاتھولک
شامی مالابار مقدسین
کیرلا کی خواتین
کیرلا میں مسیحیت
متاخر جدید دور کی مقدسات
مشرقی کیتھولک مقدسین
ملیالی شخصیات
کامنز زمرہ جس کا ربط ویکی ڈیٹا پر ہے
بیسویں صدی کی بھارتی شخصیات